Словением къыщыхожаныкI
Къэбэрдей-Балъкъэрым щыщ тхэквондисткэ Хан Полинэ жэз медалыр къыщихьащ Словением щекIуэкIа дунейпсо рейтинг зэхьэзэхуэм. АбыкIэ хъыбар дигъэщIащ КъБР-м ТхэквондомкIэ и федерацэм и президент Щокъарэ Хьэзрэталий.
Мазаем и 23 — 26-хэм Словением и къалащхьэ Люблянэ щызэхэтащ «Slovenia Open» GI классымкIэ рейтинг зэхьэзэхуэхэр. Килограмм 67-м нэблагъэ зи хьэлъагъхэм я гупым фIы дыдэу зыкъыщызыгъэлъэгъуа Хан Полинэ финал ныкъуэ зэIущIэм къыщыхигъэщIащ, иужькIэ пашэныгъэр зыубыда, Польшэм къикIа Збзежнэ Элизэ икIи ещанэ увыпIэм къыщыувыIащ.
Дон Iус Ростоврэ Къэбэрдей-Балъкъэрымрэ я цIэкIэ зыкъэзыгъэлъагъуэ Хан Полинэ ягъасэ Ахъмэт Амиррэ Хан Артуррэ.
Урысейм и балигъ гуп къыхэхам япэ гуп увыпIэр зэхьэзэхуэм щиубыдащ. Словением къыщагъэлъэгъуа зэфIэкIхэм ириплъэжынурэ, накъыгъэм Манчестер къалэм (Инджылызым) щекIуэкIыну дунейпсо чемпионатым кIуэнухэр къыхахынущ. Абыхэм ди лъахэгъури яхэхуэну гугъэ псори щыIэщ.
КЪЭХЪУН Бэч.
